### Beslutning

Godkendt.

### Sagsfremstilling

## Resume og sagens baggrund

Kommunalbestyrelsen har besluttet, at der skal udarbejdes en ny lokalplan for området ved [adresse], som kan understøtte udviklingen i detailhandel, liberalt erhverv og øget bosætning (jf. H11 i Budget 2020-2023). Forslag til lokalplan nr. 580 for Kordilgadeområdet samt screening efter miljøvurderingsloven, fremlægges nu til beslutning om offentlig fremlæggelse.

Sagen har undervejs i processen været behandlet i Teknik- og Miljøudvalget jf. gennemgang i sagsfremstillingen nedenfor.

## Indstillinger

Direktøren indstiller at:

1. Forslag til Lokalplan nr. 580 for [adresse] godkendes til offentlig fremlæggelse i 8 uger.
2. Vurderingen om, at der ikke skal gennemføres en miljøvurdering af lokalplanforslaget offentliggøres med klagefrist på 4 uger.
3. Administrationen bemyndiges til at foretage nødvendige redaktionelle ændringer til planforslaget forinden offentlig bekendtgørelse.

## Behandling

Teknik- og Miljøudvalget, Økonomiudvalget, Kommunalbestyrelsen.

## Sagsfremstilling

Historik
Der blev tidligt i processen for den nye lokalplan, besluttet at Teknik- og Miljøudvalget og de berørte bygningsejere/lejere skulle inddrages i forløbet. Nedenfor er processen listet op, hvor de fokuspunkter, som udvalget løbende har været optaget af, er noteret:

* Den 5. marts 2020
  Teknik – og Miljøudvalget drøftede sagen første gang med fokus på forskellige indsatser, funktioner og afgrænsninger.

* Den 4. juni 2020
  Udvalget behandlede sagen, hvor det blev godkendt at lade følgende temaer danne afsæt for det videre arbejde:
  + *Centralisering af butiksgaden.*
  + *Gaderummet i [adresse].*
  + *Østlige del af [adresse] – byrum med anden karakter?*
  + *Udvikling af slipper (passager) og mulighed for gadegennembrud*
  + *Udvikling af parkeringsområdet.*

* Den 15. september 2020
  Dialogmøde med bygningsejere, Erhvervsrådet, Vores Kalundborg, ejendomsejere og butikker i [adresse]. 25-30 deltagere var generelt enige om:

*Centralisering af gågaden skal kunne sætte rammerne for et godt miljø og liv i  gaderne, herunder også sidegaderne (passagerne), som sikre forbindelser til f.eks.   [adresse].*

*Gaderummet skal kunne øge og styrke, at der tages ophold i gaden. Tilgængelighed, skiltning og materialer er vigtigt at drøfte.*

*Inddragelse og forskønnelse af flere passager vil løfte oplevelsen af byen, og er indgange til hovedgaden.*

* Den 5. oktober 2021 udvalget besluttede retningen for indhold i lokalplanen. Anvendelser i og uden for den centrale zone, bygningsbestemmelser og forbindelser blev drøftet*.*

Fokus
Administrationen har i processen arbejdet videre med at rammesætte lokalplanens emner og indhold på baggrund af udvalgets drøftelser, det gennemførte dialogmøde med interessenter, vurdering af forskellige problemstillinger, andre projekter og udvikling i midtbyen (bilag 3), samt ved at sammenholde dette med den gældende lokalplan og den strategiske helhedsplan for [adresse].

Administrationen præsenterede overstående emner, jf. kortbilag 4. På denne baggrund prioriterede Udvalget på mødet den 4. juni 2020 fem temaer, hvilke administrationen har bearbejdet i vedlagte notat (bilag 5), som udvalget den 5. oktober 2021 blev præsenteret for, og som var med til at sætte den endelige ramme for udarbejdelsen af Lokalplanforslaget.

Lokalplanforslaget
Administrationen fremlægger Forslag til Lokalplan nr. 580 for Kordilgadeområdet (Bilag 1), som ligger centralt i [adresse]. Lokalplanområdet er i kommuneplanen udlagt til butiksformål og den specifikke anvendelse er detailhandelsområde med udvalgsvare- og dagligvarebutikker, cafeer, banker og lignende samt boliger og let erhverv, som vurderes egnet til placering i et centerområde.

Lokalplanen har den samme afgrænsning som den gældende lokalplan. Inden for afgrænsningen er der værdifuldt kulturmiljø, fredede og bevaringsværdige bygninger.

Den gældende lokalplan indeholder kun to delområder, hvor der i den nye lokalplan lægges op til, at området inddeles i fem delområder plus en central zone, hvor funktioner i relation til gaderummet har en høj koncentration af detailbutikker og øvrige funktioner i stueetagen, der er publikumsorienterede og understøtter handelslivet i gaden. Dette giver muligheder for forandringer under hensyn til de specifikke forhold herunder at fastsætte etagehøjde i forhold til områdernes karaktertræk samt at øge bebyggelsestætheden.

Lokalplanen lægger op til at udnytte de eksisterende bebyggede områder, overvejende gennem omdannelse, renovering og nedrivning af eksisterende bebyggelse der ikke er bevaringsværdig. Dette på grundlag af et projekt for ny bebyggelse som kommunen kan godkende, på baggrund af en SAVE-vurdering, hvor bygningernes kulturhistoriske, miljømæssige og arkitektoniske værdier sammenholdes med bygningernes tilstand og originalitet. Ny bebyggelse skal tilpasses omgivelserne, men kan udføres i et moderne formsprog. Ligesom i den gældende lokalplan skal renovering og ombygninger udføres i overensstemmelse med oprindelig bygningsstil.

*Centralisering af butiksgaden*
Afgrænsningen for den centrale zone er bestemt af gaderummets karakter. I øst afgrænses den, hvor gågaden slutter, og gaden bliver bredere ved Øen. I vest afgrænses den af [adresse]. Centraliseringen er med til at definere de anvendelser, der giver mest liv i gaderummet, hvor stueplan benyttes til kunde- og publikumsorienteret anvendelser, og de resterende etager kan anvendes til boliger. Der er arbejdet med eksempler på erhvervstyper, fremfor det vide begreb *liberale erhverv*, som både definerer tandlæge, bank og skønhedssalon. Nogle liberale erhverv skaber ikke det samme liv i gaden, som skønhedssaloner og butikker med attraktive udstillinger og stort kundeflow gør.

*Gaderummet i [adresse] gives i gaden mulighed for at de forskellige erhverv kan bryde den opdelte struktur i gaderummet, og i højere grad indtage gaderummet, så der sker et mere dynamisk flow igennem gågaden. Dette ønskes suppleret af knudepunkter, hvor gadekryds og portåbninger mod syd bryder forløbet og markeres på forskellig vis ved fx flere opholdsmuligheder, plantninger og hævede flader i gaderummet.

*Østlige del af [adresse] – byrum med anden karakter?*Øens potentiale kommer særligt i spil, med mulighed for flere funktioner i stueetagerne og flere boliger, bl.a. opført som højt stueplan, hvilket reducerer direkte indkig fra gaden. Der lægges op til flere rekreative aktiviteter og bedre opholdsmuligheder, særligt i [adresse] nordlige del hvor der er mere sollys.

*Udvikling af slipper (passager) og mulighed for gadegennembrud*Et særligt fokus er ønsket om mere tydelige og indbydende indgange til gågaden fra Bredgade- parkeringen, hvorfor der stilles højere krav til passager, der udpeges til offentlig gennemgang. Det gældende lokalplangrundlag udpegede to offentlige passager, men det er kun den ene, der er blevet tinglyst. Lokalplanen lægger op til at at der kan udpeges flere offentlige passager end den ene tinglyste. Passagerne skal i højere grad fremstå som byrum, der er indbydende og trygge at færdes i.

*Udvikling af parkeringsområde*Bebyggelsen mod parkeringsområderne fremtræder flere steder som bagside af byen, hvorfor der er opstillet bygningsbestemmelser om nye eller renoverede facader mod parkeringen, så de fremstår mere åbne og indbydende. Fremtidige projekter på parkeringsarealet skal være med til at styrke den nord- sydgående struktur.

Eksisterende parkering på de private grunde opretholdes, men ændret anvendelse eller flere etagemeter vil ikke fordre krav om flere parkeringspladser, da det vil reducere mulighederne for at skabe opholdsarealer. I stedet må man benytte de offentlige parkeringspladser, når der ikke er tilstrækkeligt parkeringsareal på egen matrikel, hvilke vil gøre parkeringsarealer aktive på flere tider af døgnet.

Miljøscreening
Administrationen har gennemført en screening efter lov om miljøvurdering af planer og programmer og af konkrete projekter (VVM), som har været i høring hos berørte myndigheder fra den 7. januar 2022 til den 24. januar 2022, hvor der er indkommet to høringssvar.

[adresse] bemærker at næsten hele lokalplanens område, ligger indenfor [adresse], hvilket nu er tilføjet i redegørelsen. Ligeledes er den nævnte beskyttelseslinje for det fredet fortidsminde tilføjet på kortbilag 1.

Vej og [adresse] bemærker at der skal være særligt fokus på de bløde trafikanter, ved ændrede trafikforhold som fx ved et gadegennembrud eller omlæggelse af Øen. Dette er indarbejdet i redegørelse og screening.

På baggrund af denne screening vurderer administrationen, at lokalplanforslaget ikke vil få væsentlig indvirkning på miljøet, og der således ikke skal udarbejdes miljørapport. Miljøscreeningen er vedlagt som bilag 2.

Det videre forløb
Godkendes lokalplanforslaget, vil forslaget blive fremlagt i høring i 8 uger. Herefter vil eventuelle bemærkninger m.v. blive behandlet og/eller indarbejdet.
Deltagere på det afholdte dialogmøde vil som aftalt modtage planforslaget.

Økonomiske konsekvenser

Ingen.

### Sagens forløb

03-02-2022 Teknik- og Miljøudvalget
Anbefales.
09-02-2022 Økonomiudvalget
Anbefales.
23-02-2022 Kommunalbestyrelsen
Godkendt.